text: Badanotis :: S'inicien les obres per connectar La Catalana amb el mar
  S'inicien les obres per connectar La Catalana amb el mar
  La tercera fase d'urbanització inclou la construcció d'un pont sobre la via del tren i dos nous carrers
  Redacción - 16/02/2017 06:23
  La tercera fase d'urbanització del barri de La Catalana avança. El passat mes de gener, es van iniciar les obres al sector comprès entre Cristòfol de Moure i la línia del ferrocarril. Aquesta actuació té com a objectiu connectar el barri amb el port, el parc de la Pau i la platja, mitjançant la construcció d'un pont sobre la via del tren i dos nous carrers.
  El nou pont permetrà el trànsit de vehicles, bicicletes i vianants des de Cristòfol de Moura fins al c. d'Eduard Maristany (a tocar de les cotxeres del tramvia). A l'altra banda del pont es construirà un vial en forma de T : un carrer que anirà paral·lel al riu (el futur passeig d'Antonio Machado) i un altre perpendicular (futur carrer del jardí del Pessebre Vivent) que s'unirà a la rotonda de l'avinguda Catalana.
  La urbanització inclourà la construcció de calçades i voreres (amb els serveis d'enllumenat que calguin), la recollida d'escombraries, la col·locació d'arbres i mobiliari urbà i la dotació dels serveis d'aigua i llum per a les futures parcel·les d'habitatges. Aquesta tercera fase també permetrà connectar tot el barri (tant la part nord com la sud) a la recollida pneumàtica d'escombraries (de restes i orgànica). Quedarà pendent l'enjardinament de les zones verdes, que es durà a terme quan finalitzin totes aquestes actuacions.
  La durada de les obres, promogudes per la Junta de Compensació, està prevista en un termini inferior a 18 mesos.
  La transformació del barri en tres fases
  L' any 2005 es va aprovar definitivament el planejament urbanístic del barri de la Catalana. El projecte d'urbanització es divideix en tres fases: la primera, ja finalitzada, era a l'entorn del c. de Cristòfol de Moura i va permetre la circulació del tramvia; la segona correspon a la zona nord-oest del barri (des de Cristòfol de Moure fins a l'autopista) i està gairebé enllestida (només falten els jardins interiors dels edificis, actualment en construcció), i la tercera fase, que tot just ha començat.